《出宣州过箬岭入歙州界遇雨》
清代·彭桂

游子倦行役，攀折畏险阻。宣歙尽山城，峰峦互撑拄。

从箐裹郡县，仄涧跨垣堵。兹岭何岧峣，悬道通一缕。

峭壁插天门，裂石界地户。泉奔脚下雷，风啸空中虎。

朗日眩神魂，旅人怯亭午。况乎我独行，缥缈入云雨。

作者简介：江苏溧阳人，原名椅，字爰琴，又字上馨。诸生。当时名公均视为才士，工诗，足迹远涉幽蓟，所闻所见益助其奇。康熙十八年荐举鸿博，不赴。有《初蓉阁集》、《谷音集》。